
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

ΤΕΥΧΟΣ ΠΡΩΤΟ Αρ. Φύλλου 68 


ΝΟΜΟΣ ΥΠ’ ΑΡΙΘΜ. 3548 

Καταχώρηση δημοσιεύσεων των φορέων του Δημοσίου 
στο νομαρχιακό και τοπικό Τύπο και άλλες 
διατάξεις. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομε τον ακόλουθο νόμο που ψήφισε η Βουλή: 

Άρθρο 1 

Πεδίο εφαρμογής 

1. Ως νομαρχιακές εφημερίδες νοούνται οι ημερήσιες 
και εβδομαδιαίες εφημερίδες που έχουν την έδρα τους 
σε νομό εκτός των Νομών Αττικής και Θεσσαλονίκης και 
δεν είναι πανελλήνιας κυκλοφορίας. Ως έδρα νοείται ο 
τόπος τον οποίο δηλώνει η εφημερίδα στην αρμόδια 
Δ.Ο.Υ. και όπου λειτουργεί η διεύθυνση της εφημερίδας 
με την απαραίτητη εγκατάσταση οργανωμένου γραφεί¬ 
ου και δίδονται οι κατευθύνσεις για την εμφάνισή της, 
για τη συγκέντρωση, την επεξεργασία και τον έλεγχο 
της δημοσιογραφικής ύλης, καθώς επίσης και οι οδηγίες 
για την εκτύπωσή της. 

α) Ως ημερήσια νομαρχιακή εφημερίδα νοείται η εφη¬ 
μερίδα που εκδίδεται όχι λιγότερο από πέντε συνεχό¬ 
μενες ημέρες την εβδομάδα. 

Το φύλλο της εφημερίδας που έχει τακτική κυκλοφο¬ 
ρία πέραν των πέντε συνεχόμενων ημερών την εβδο¬ 
μάδα δεν πληροί, κατά την έννοια του νόμου αυτού, 
τις προϋποθέσεις αυτοτελούς εφημερίδας, έστω και 
αν εκδίδεται με παραλλαγμένο τον τίτλο της ημερή¬ 
σιας νομαρχιακής εφημερίδας. Η έκδοση της ημερή¬ 
σιας νομαρχιακής εφημερίδας κατά την έκτη ημέρα 
της εβδομάδας θεωρείται συνέχεια αυτής. Η έκδοση 
ημερήσιας νομαρχιακής εφημερίδας κατά την έβδομη 
ημέρα της εβδομάδας πληροί τις προϋποθέσεις αυ¬ 
τοτελούς εβδομαδιαίας νομαρχιακής εφημερίδας, υπό 
την προϋπόθεση ότι συντάσσεται νομίμως από διαφο¬ 
ρετική συντακτική ομάδα από εκείνη της ημερήσιας 
νομαρχιακής εφημερίδας, ανεξαρτήτως του αν φέρει 
τον ίδιο ή παραλλαγμένο τίτλο σε σχέση με εκείνον 
της ημερήσιας έκδοσης. 

β) Ως εβδομαδιαία νομαρχιακή εφημερίδα νοείται η 
εφημερίδα που εκδίδεται μία φορά την εβδομάδα, σε 
τακτή ημέρα και χωρίς διακοπή. 

2. Ως ημερήσιες και εβδομαδιαίες τοπικές εφημερίδες 
νοούνται οι εφημερίδες που έχουν την έδρα τους σε 

δήμο ή κοινότητα εντός των Νομών Αττικής ή Θεσσα¬ 
λονίκης και δεν είναι πανελλήνιας κυκλοφορίας. 

Η έννοια των ημερήσιων και εβδομαδιαίων τοπικών 
εφημερίδων καθορίζεται αντίστοιχα σύμφωνα με τις 
προϋποθέσεις της προηγουμένης παραγράφου. 

3. Στις διατάξεις του νόμου αυτού υπάγονται οι ακό¬ 
λουθες δημοσιεύσεις των φορέων του, κατά την παρ. 
6 του άρθρου 1 του ν. 1256/1982 (ΦΕΚ 65 Α'), Δημοσίου 
και ευρύτερου δημόσιου τομέα, όπως εκάστοτε ισχύει, 
σε νομαρχιακές και τοπικές εφημερίδες. 

Ειδικότερα, στις ανωτέρω δημοσιεύσεις υπάγονται: 

α) οι διακηρύξεις δημοπρασιών και προκηρύξεις δι¬ 
αγωνισμών των ως άνω φορέων, εξαιρουμένων των 
διαγωνισμών προσλήψεων προσωπικού, 

β) οι ισολογισμοί των Δημοσίων Επιχειρήσεων και Ορ¬ 
γανισμών, που υπάγονται στις διατάξεις του ν. 3429/2005 
(ΦΕΚ 314 Α'), όπως ισχύει, καθώς και των Τραπεζών, στο 
μετοχικό κεφάλαιο των οποίων το Δημόσιο συμμετέχει 
με ποσοστό άνω του 50%, ή στις οποίες το Δημόσιο 
διορίζει τα μέλη του διοικητικού συμβουλίου ή τον πρό¬ 
εδρο του διοικητικού συμβουλίου ή τον διοικητή ή τον 
διευθύνοντα σύμβουλο, ύστερα από διατύπωση γνώμης 
της Βουλής, σύμφωνα με το άρθρο 49Α του Κανονισμού 
της Βουλής. 

4. Οι νομαρχιακές και οι τοπικές εφημερίδες μπορούν 
να προβαίνουν, σύμφωνα με τα οριζόμενα στο άρθρο 3, 
στις δημοσιεύσεις του άρθρου αυτού, εφόσον πληρούν 
τις προϋποθέσεις του άρθρου 2. Ειδικώς στην περίπτω¬ 
ση κατά την οποία, σύμφωνα με τη διάταξη του εδαφίου 
γ' της παρ. 10 του άρθρου 13 του ν. 2328/1995, η ίδια 
επιχείρηση εκδίδει δύο ημερήσιες νομαρχιακές εφημε¬ 
ρίδες σε διαφορετικούς νομούς, μπορεί να προβαίνει 
στις δημοσιεύσεις του άρθρου αυτού και από τις δύο 
προαναφερόμενες εφημερίδες, υπό την προϋπόθεση ότι 
αυτές εκδίδονται με άλλο τίτλο και πληρούν αυτοτελώς 
τις προϋποθέσεις του άρθρου 2. 

Αρθρο 2 

Προϋποθέσεις για την καταχώριση δημοσιεύσεων 

1. Με απόφαση του Υπουργού στον οποίο ανατίθενται 
εκάστοτε οι αρμοδιότητες Υπουργού Τύπου και Μ.Μ.Ε., η 
οποία δημοσιεύεται στην Εφημερίδα της Κυβερνήσεως, 
ορίζονται κατ’ έτος οι νομαρχιακές και τοπικές εφημερίδες 
που έχουν τις προϋποθέσεις δημοσιεύσεων, σύμφωνα με 
την παράγραφο 4 του άρθρου 1, εφόσον εκδίδονται με 
τον ίδιο τίτλο επί δύο έτη οι ημερήσιες και τρία έτη οι 

εβδομαδιαίες, και συντρέχουν, καθ’ όλα τα χρονικά αυτά 
διαστήματα, οι ακόλουθες προϋποθέσεις: 

α) Έχουν πωλήσεις κατ’ ελάχιστον επτακοσίων 
πενήντα φύλλων ανά έκδοση. Σε νομούς με πληθυσμό 
μικρότερο από ογδόντα χιλιάδες κατοίκους, κατά την 
εκάστοτε τελευταία διενεργηθείσα δημόσια απογραφή, 
οι ανωτέρω εφημερίδες αρκεί να έχουν κατ’ ελάχιστον 
πωλήσεις πεντακοσίων φύλλων ανά έκδοση. 

β) Εκδίδονται κατ’ ελάχιστο όριο σε οκτώ σελίδες οι 
ημερήσιες και σε δέκα σελίδες οι εβδομαδιαίες, εφόσον 
εκτυπώνονται σε χαρτί διαστάσεων, κατά κατώτατο 
όριο, 58 χ 73 εκατοστά του μέτρου ανά φύλλο ή κατ’ 
ελάχιστο όριο σε δεκαέξι σελίδες οι ημερήσιες και 
είκοσι σελίδες οι εβδομαδιαίες, εφόσον εκτυπώνονται 
σε χαρτί διαστάσεων, κατά κατώτατο όριο, 58 χ 36,5 
εκατοστά του μέτρου ανά φύλλο (σχήμα ΙαόΙοίά) ή 
εκτυπώνονται σε ίση επιφάνεια με το οριζόμενο 
ανωτέρω ως κατώτατο όριο επιφάνειας, ανεξαρτήτως 
σελίδων για τις εφημερίδες με μικρότερο σχήμα. 

Σε νομούς με πληθυσμό μικρότερο από ογδόντα 
χιλιάδες κατοίκους, κατά την εκάστοτε τελευταία 
διενεργηθείσα δημόσια απογραφή, οι εφημερίδες 
αρκεί να εκδίδονται κατ’ ελάχιστο όριο σε έξι σελίδες 
οι ημερήσιες και οκτώ σελίδες οι εβδομαδιαίες, εφόσον 
εκτυπώνονται σε χαρτί διαστάσεων, κατά κατώτατο 
όριο, 58x73 εκατοστά του μέτρου ανά φύλλο ή κατ’ 
ελάχιστο όριο σε δώδεκα σελίδες οι ημερήσιες και 
δεκαέξι σελίδες οι εβδομαδιαίες, εφόσον εκτυπώνονται 
σε χαρτί διαστάσεων, κατά κατώτατο όριο, 58 χ 36,5 
εκατοστά του μέτρου ανά φύλλο (σχήμα ΙαόΙοίά) 
ή εκτυπώνονται σε ίση επιφάνεια με το οριζόμενο 
ανωτέρω ως κατώτατο όριο επιφάνειας, ανεξαρτήτως 
σελίδων για τις εφημερίδες με μικρότερο σχήμα. 

γ) Δεν είναι χειρόγραφες, δεν φέρουν εκτύπωση σε 
μία μόνον όψη και δεν εκτυπώνονται με φωτοτυπικό 
μηχάνημα, πολύγραφο ή εκτυπωτή ηλεκτρονικού υπο¬ 
λογιστή. 

δ) Αναγράφουν σε κάθε αντίτυπο την ταυτότητα της 
εφημερίδας και ειδικότερα τον τίτλο, τη συχνότητα έκ¬ 
δοσής της (ημερήσια ή εβδομαδιαία), την ημερομηνία σε 
κάθε σελίδα, τον αριθμό φύλλου, την τιμή μονάδας, την 
έδρα της επιχείρησης, τα ονόματα, τις διευθύνσεις, τους 
αριθμούς τηλεφώνων και τηλεομοιοτυπιών συσκευών 
του ιδιοκτήτη, του εκδότη, του διευθυντή, τα ονόματα 
των συντακτών της και τον αριθμό και το δικαιούχο του 
σήματος, με τους οποίους έχει τυχόν καταχωρισθεί ο 
τίτλος της εφημερίδας. 

ε) Περιλαμβάνουν επίκαιρη ύλη, ειδήσεις και σχόλια 
γενικού πολιτικού και ειδησεογραφικού περιεχομένου 
σε ποσοστό τουλάχιστον 65% της ύλης τους, από την 
οποία ποσοστό τουλάχιστον 50% αφορά σε θέματα 
τοπικού ενδιαφέροντος του νομού, όπου έχουν την έδρα 
τους οι νομαρχιακές εφημερίδες. Οι τοπικές εφημερίδες 
πρέπει να περιλαμβάνουν επίκαιρη ύλη, ειδήσεις και 
σχόλια γενικού πολιτικού και ειδησεογραφικού περιε¬ 
χομένου σε ποσοστό τουλάχιστον 65% της ύλης τους, 
από την οποία ποσοστό τουλάχιστον 50% αφορά σε 
θέματα τοπικού ενδιαφέροντος του νομού, εάν έχουν 
την έδρα τους εντός του Νομού Θεσσαλονίκης ή της 
αντίστοιχης νομαρχιακής αυτοδιοίκησης, εάν έχουν την 
έδρα τους εντός του Νομού Αττικής. 

στ) Δεν περιέχουν ύλη η οποία αποτελεί 
αναπαραγωγή του περιεχομένου άλλου εντύπου 


(εφημερίδας ή περιοδικού), που έχει δημοσιευθεί ή 
δημοσιεύεται σε έντυπο του ίδιου ή διαφορετικού 
εκδότη. Ως αναπαραγωγή νοείται η αναδημοσίευση 
κειμένου άλλου εντύπου του ίδιου ή άλλου εκδότη 
ή άλλης δημοσιογραφικής πηγής, χωρίς ουσιαστική 
συντακτική παρέμβαση και χωρίς αναφορά στην 
πηγή. Σε περίπτωση δημοσίευσης όμοιων κειμένων 
σε διαφορετικά έντυπα, ως αναπαραγωγή νοείται το 
κείμενο του χρονικά επόμενου σε έκδοση εντύπου. 
Σε περίπτωση δημοσίευσης όμοιων κειμένων σε 
διαφορετικά έντυπα, τα οποία εκδίδονται την ίδια 
ημέρα, ως αναπαραγωγή νοείται το κείμενο και των 
δύο εντύπων. Σε κάθε περίπτωση, η αναπαραχθείσα 
ύλη δεν μπορεί να υπερβαίνει το ποσοστό 10% του 
συνόλου της δημοσιογραφικής ύλης και πρέπει να 
συνοδεύεται από την αναφορά στην πηγή. 

ζ) Απασχολούν νομίμως δημοσιογράφους. Ειδικότερα, 
οι ημερήσιες εφημερίδες πρέπει να απασχολούν 
τουλάχιστον δύο δημοσιογράφους, ασφαλισμένους 
στα οικεία ασφαλιστικά ταμεία. Ειδικά για νομούς με 
πληθυσμό κατώτερο των ογδόντα χιλιάδων κατοίκων, 
σύμφωνα με την εκάστοτε τελευταία διενεργηθείσα 
δημόσια απογραφή, μπορεί ένας από αυτούς να είναι 
ο ιδιοκτήτης, εφόσον είναι δημοσιογράφος. 

Οι εβδομαδιαίες εφημερίδες πρέπει να απασχο¬ 
λούν τουλάχιστον έναν δημοσιογράφο, ασφαλισμένο 
στα οικεία ασφαλιστικά ταμεία. Ειδικά για νομούς με 
πληθυσμό κατώτερο των ογδόντα χιλιάδων κατοίκων, 
σύμφωνα με την εκάστοτε τελευταία διενεργηθείσα 
δημόσια απογραφή, αυτός μπορεί να είναι ο ιδιοκτήτης, 
εφόσον είναι δημοσιογράφος. 

η) Διατηρούν γραφεία στην έδρα τους, όπως αυτή 
αναφέρεται στην παράγραφο 1 του άρθρου 1. 

θ) Ο ιδιοκτήτης, ο εκδότης και ο διευθυντής της εφη¬ 
μερίδας, είτε αυτή ανήκει σε φυσικό είτε σε νομικό πρό¬ 
σωπο, δεν έχει καταδικασθεί με αμετάκλητη δικαστική 
απόφαση για κακούργημα και σε οποιαδήποτε ποινή 
για κλοπή, υπεξαίρεση, απάτη, εκβίαση, πλαστογραφία, 
δωροδοκία, καθώς και για οποιοδήποτε έγκλημα κατά 
της γενετήσιας ελευθερίας ή οικονομικής εκμετάλλευ¬ 
σης της γενετήσιας ζωής. 

Σε περίπτωση που η εφημερίδα ανήκει σε ομόρρυθ- 
μη εταιρεία ή σε ετερόρρυθμη εταιρεία ή σε εταιρεία 
περιορισμένης ευθύνης, η ως άνω απαγόρευση ισχύει 
και για τους εταίρους και τους διαχειριστές, ενώ, σε πε¬ 
ρίπτωση που η εφημερίδα ανήκει σε ανώνυμη εταιρεία 
(Α.Ε.), και για τον Πρόεδρο, τον Διευθύνοντα Σύμβουλο 
και τα μέλη του Διοικητικού Συμβουλίου. 

2. α) Οι ανωτέρω προϋποθέσεις πρέπει να συντρέ¬ 
χουν και σε περίπτωση μη ουσιώδους αλλαγής του 
τίτλου της εφημερίδας, προκειμένου η εφημερίδα αυτή 
να συμπεριληφθεί στην απόφαση της προηγούμενης 
παραγράφου. Στην περίπτωση αυτή, ο χρόνος εκδόσεως 
της εφημερίδας με τον αρχικό τίτλο συνυπολογίζεται 
για τη συμπλήρωση του απαιτούμενου χρόνου της πα¬ 
ραγράφου 1, ακόμη και αν η εφημερίδα εκδίδεται με 
άλλον εκδότη ή ιδιοκτήτη, υπό την προϋπόθεση ότι ο 
αρχικός τίτλος δεν αποτελεί τίτλο άλλης εφημερίδας. 
Η διαπίστωση του ουσιώδους ή μη χαρακτήρα της αλ¬ 
λαγής του τίτλου εφημερίδας λαμβάνει χώρα κατά τα 
αναφερόμενα στην παράγραφο 5. 

β) Σε περίπτωση συγχώνευσης δύο ή περισσότερων 
εφημερίδων, ο πριν από τη συγχώνευση χρόνος κύκλο- 

φορίας της καθεμίας προσμετράται για τον υπολογισμό 
του ελάχιστου χρονικού διαστήματος του παρόντος 
άρθρου, εφόσον ο χρόνος της καθεμίας υπερβαίνει το 
ήμισυ του προαναφερόμενου ελάχιστου χρόνου, και 
εφόσον η κάθε συγχωνευόμενη εφημερίδα πληροί αυτο- 
τελώς τις λοιπές προϋποθέσεις του άρθρου αυτού. Δεν 
απαιτείται η συνδρομή των προϋποθέσεων του άρθρου 
αυτού για καθεμία από τις συγχωνευθείσες εφημερίδες, 
εφόσον καθεμία από αυτές κυκλοφορούσε τουλάχιστον 
πέντε έτη πριν από τη δημοσίευση του νόμου αυτού και 
η από τη συγχώνευση προερχόμενη εφημερίδα πληροί 
τις λοιπές προϋποθέσεις του άρθρου αυτού. 

γ) Επιτρέπεται ετησίως, κατά τη διάρκεια των θερινών 
μηνών (από Ιούνιο έως και Αύγουστο), η διακοπή της 
έκδοσης των ημερήσιων και εβδομαδιαίων νομαρχιακών 
και τοπικών εφημερίδων μία φορά και για δεκαπέντε συ¬ 
νεχόμενες ημερολογιακές ημέρες κατ’ ανώτατο όριο. 

3. Για τον έλεγχο της συνδρομής των προϋποθέσεων 
της παραγράφου 1, οι νομαρχιακές και τοπικές εφη¬ 
μερίδες υποχρεούνται να αποστέλλουν στην αρμόδια 
υπηρεσία της Γενικής Γραμματείας Επικοινωνίας τα 
ακόλουθα δικαιολογητικά: 

α) δύο αντίτυπα κάθε φύλλου τους την επόμενη ημέρα 
της κάθε έκδοσής τους, 

β) υπεύθυνη δήλωση του ιδιοκτήτη της εφημερίδας, 
σχετικά με τους δημοσιογράφους που απασχολεί και τα 
χρονικά διαστήματα απασχόλησής τους, συνοδευόμενη 
από βεβαίωση ασφάλισης και ασφαλιστική ενημερότητα 
από τα οικεία ασφαλιστικά ταμεία των δημοσιογράφων 
που απασχολεί, 

γ) βεβαίωση της αρμόδιας Δ.Ο.Υ. περί καταβολής του 
Φ.Π.Α. (επί των πωλουμένων αντιτύπων ή των ετήσιων 
συνδρομών), βεβαίωση του Ταμείου Ασφαλίσεως Ιδιο¬ 
κτητών Συντακτών και Υπαλλήλων Τύπου (Τ.Α.Ι.Σ.Υ.Τ.) 
σχετικά με τον αριθμό των πωλουμένων κατ’ έκδοση 
αντιτύπων κάθε εφημερίδας, τα νόμιμα παραστατικά 
παροχής ταχυδρομικών υπηρεσιών ή και το θεωρη¬ 
μένο τιμολόγιο του πρακτορείου διανομής τύπου που 
αφορούν στις εκάστοτε εκδόσεις της. Σε περίπτωση 
διακίνησης της εφημερίδας με ίδια μέσα, πρέπει να 
προσκομίζεται υπεύθυνη δήλωση του νομίμως απασχο- 
λουμένου διανομέα, 

δ) αντίγραφο ποινικού μητρώου τύπου Α' για τα πρό¬ 
σωπα του εδαφίου θ' της παραγράφου 1. 

4. Τα ανωτέρω δικαιολογητικά υπό στοιχεία β'- δ' 
πρέπει να προσκομίζονται, το αργότερο, μέχρι την 20ή 
Δεκεμβρίου κάθε έτους. 

5. Ο έλεγχος των ανωτέρω δικαιολογητικών, καθώς 
και η διαπίστωση της συνδρομής των ανωτέρω 
προϋποθέσεων, διενεργούνται από την αρμόδια 
υπηρεσία της Γ ενικής Γ ραμματείας Επικοινωνίας, η οποία 
εισηγείται σχετικώς για την έκδοση της απόφασης της 
παραγράφου 1. 

Άρθρο 3 

Κατανομή καταχωρίσεων 

Α. Νομαρχιακές εφημερίδες 

1. α) Οι περιλήψεις των διακηρύξεων και προκηρύξεων 
του εδαφίου α' της παραγράφου 3 του άρθρου 1 κατα¬ 
χωρίζονται υποχρεωτικά, με κριτήριο την προβλεπόμενη 
από τη διάταξη της παρ. 4 του άρθρου 13 του ν.2328/1995 
(ΦΕΚ 159 Α') ίση κατανομή, με την αμοιβή που καθορί¬ 
ζεται στην παράγραφο 2 του άρθρου 4 του παρόντος 


νόμου, από τον αρμόδιο φορέα για λογαριασμό του 
οποίου δημοσιεύεται η προκήρυξη ή η διακήρυξη σε 
τουλάχιστον δύο ημερήσιες και μία εβδομαδιαία νο¬ 
μαρχιακές εφημερίδες, οι οποίες περιλαμβάνονται στην 
απόφαση του άρθρου 2 και οι οποίες έχουν την έδρα 
τους στο νομό, που θα λάβει χώρα η υπηρεσία ή η μελέ¬ 
τη, η προμήθεια αγαθών ή η εκτέλεση έργου, σύμφωνα 
με το αντικείμενο της διακήρυξης ή της προκήρυξης. 

β) Σε νομούς στους οποίους δεν εκδίδεται ημερήσια 
εφημερίδα, αρκεί η δημοσίευση σε δύο τουλάχιστον 
εβδομαδιαίες εφημερίδες του νομού στον οποίο θα 
λάβει χώρα η υπηρεσία ή η μελέτη, η προμήθεια αγαθών 
ή η εκτέλεση έργου, σύμφωνα με το αντικείμενο της 
διακήρυξης ή της προκήρυξης, εφόσον υπάρχουν. 

γ) Αν οι νομοί στους οποίους θα λάβει χώρα η υπη¬ 
ρεσία ή η μελέτη, η προμήθεια αγαθών ή η εκτέλεση 
έργου, σύμφωνα με το αντικείμενο της διακήρυξης ή της 
προκήρυξης, είναι περισσότεροι από έναν, η δημοσίευση 
της διακήρυξης ή της προκήρυξης γίνεται σε τουλάχι¬ 
στον μία ημερήσια νομαρχιακή εφημερίδα κάθε νομού 
και μία εβδομαδιαία νομαρχιακή εφημερίδα από εκείνες 
που έχουν την έδρα τους σε έναν από τους νομούς 
στους οποίους θα λάβει χώρα η υπηρεσία ή η μελέτη, 
η προμήθεια αγαθών ή η εκτέλεση του έργου, σύμφωνα 
με το αντικείμενο της διακήρυξης ή της προκήρυξης. 

δ) Σε νομούς η περιφέρεια των οποίων περιλαμβάνει 
μόνο νησιά, οι κατά τα ανωτέρω δημοσιεύσεις πρέπει 
να καταχωρίζονται σε τουλάχιστον δύο ημερήσιες και 
μία εβδομαδιαία νομαρχιακές εφημερίδες που έχουν 
την έδρα τους σε δύο τουλάχιστον νησιά. 

2. α) Οι ισολογισμοί του εδαφίου β' της παραγράφου 3 
του άρθρου 1 του νόμου αυτού καταχωρίζονται υποχρε¬ 
ωτικά, με κριτήριο την προβλεπόμενη από τη διάταξη 
της παρ. 4 του άρθρου 13 του ν. 2328/1995 ίση κατανομή, 
με την αμοιβή που καθορίζεται στην παράγραφο 2 του 
άρθρου 4 του παρόντος νόμου, από τον αρμόδιο φορέα 
για λογαριασμό του οποίου δημοσιεύεται ο ισολογισμός, 
σε τουλάχιστον μία ημερήσια νομαρχιακή εφημερίδα 
κάθε νομού, στον οποίο εκτείνεται η αρμοδιότητα της 
επιχείρησης ή του οργανισμού και σε δύο εβδομαδιαίες 
νομαρχιακές εφημερίδες κάθε διοικητικής περιφέρειας 
της αρμοδιότητας της επιχείρησης ή του οργανισμού, οι 
οποίες περιλαμβάνονται στην απόφαση του άρθρου 2. 

β) Σε νομούς στους οποίους δεν εκδίδεται ημερήσια 
εφημερίδα, αρκεί η δημοσίευση σε τουλάχιστον δύο 
εβδομαδιαίες εφημερίδες του νομού, εφόσον υπάρ¬ 
χουν. 

3. Η υποχρέωση των φορέων της παρ. 3 του άρθρου 1 
για τις δημοσιεύσεις των προηγούμενων παραγράφων 
είναι ανεξάρτητη από την υποχρέωση δημοσιεύσεων, η 
οποία προβλέπεται από άλλες διατάξεις. Οι δημοσιεύ¬ 
σεις του νόμου αυτού διενεργούνται επιπλέον αυτών. Αν 
οι διατάξεις αυτές προβλέπουν ρητά ότι η δημοσίευση 
γίνεται και σε εφημερίδες του νομαρχιακού και τοπικού 
Τύπου, όπως τροποποιήθηκαν με τον παρόντα νόμο, η 
δημοσίευση διενεργείται σύμφωνα με τις διατάξεις του 
παρόντος νόμου. 

Β. Τοπικές εφημερίδες 

1. α) Οι περιλήψεις των προκηρύξεων και διακηρύξεων 
του εδαφ. α' της παρ. 3 του άρθρου 1 καταχωρίζονται 
υποχρεωτικά, με κριτήριο την προβλεπόμενη από τη 
διάταξη της παρ. 4 του άρθρου 13 του ν. 2328/1995 ίση 
κατανομή, με την αμοιβή που καθορίζεται στην παρ. 2 

του άρθρου 4 του παρόντος νόμου, από τον αρμόδιο 
φορέα, για λογαριασμό του οποίου δημοσιεύεται η προ¬ 
κήρυξη ή η διακήρυξη, σε τουλάχιστον μία ημερήσια και 
μία εβδομαδιαία τοπικές εφημερίδες, οι οποίες περι¬ 
λαμβάνονται στην απόφαση του άρθρου 2 και οι οποίες 
έχουν την έδρα τους σε δήμο ή κοινότητα εντός των 
Νομών Αττικής και Θεσσαλονίκης, στους οποίους θα 
λάβει χώρα η υπηρεσία ή η μελέτη, η προμήθεια αγαθών 
ή η εκτέλεση του έργου, σύμφωνα με το αντικείμενο 
της διακήρυξης ή της προκήρυξης. 

β) Σε δήμους ή κοινότητες, εντός των Νομών Αττικής και 
Θεσσαλονίκης, που δεν εκδίδεται ημερήσια εφημερίδα, 
αρκεί η δημοσίευση σε δύο τουλάχιστον εβδομαδιαίες 
εφημερίδες του δήμου ή της κοινότητας που εδρεύει ο 
φορέας. Σε περίπτωση που δεν υπάρχουν οι περιλήψεις των 
προκηρύξεων και διακηρύξεων του εδαφ. α' της παρ. 3 του 
άρθρου 1 δημοσιεύονται σε δύο τουλάχιστον εβδομαδιαίες 
εφημερίδες της οικείας Νομαρχιακής Αυτοδιοίκησης. 

γ) Αν οι δήμοι ή οι κοινότητες στους οποίους θα λάβει 
χώρα η υπηρεσία ή η μελέτη, η προμήθεια αγαθών 
ή η εκτέλεση έργου, σύμφωνα με το αντικείμενο της 
διακήρυξης ή της προκήρυξης, είναι περισσότεροι από 
έναν, η δημοσίευση της διακήρυξης ή της προκήρυξης 
γίνεται σε τουλάχιστον μία ημερήσια τοπική εφημερίδα 
κάθε δήμου ή κοινότητας και μία εβδομαδιαία τοπική 
εφημερίδα, από εκείνες που έχουν την έδρα τους σε 
έναν από τους δήμους ή κοινότητες στους οποίους θα 
λάβει χώρα η υπηρεσία ή η μελέτη, η προμήθεια αγαθών 
ή η εκτέλεση έργου, σύμφωνα με το αντικείμενο της 
διακήρυξης ή της προκήρυξης. 

2. α) Στην περίπτωση που η αρμοδιότητα της επιχεί¬ 
ρησης ή του οργανισμού εκτείνεται και στους Νομούς 
Αττικής ή Θεσσαλονίκης ή μόνο στους Νομούς αυτούς, 
οι ισολογισμοί του εδαφ. β' της παρ. 3 του άρθρου 1 
καταχωρίζονται υποχρεωτικά, με κριτήριο την προβλε- 
πόμενη από τη διάταξη της παρ. 4 του άρθρου 13 του 
ν.2328/1995 ίση κατανομή, με την αμοιβή που καθορίζεται 
στην παρ. 2 του άρθρου 4, από τον αρμόδιο φορέα για 
λογαριασμό του οποίου δημοσιεύεται ο ισολογισμός, 
σε τουλάχιστον μία ημερήσια τοπική εφημερίδα και σε 
δύο εβδομαδιαίες τοπικές εφημερίδες της διοικητικής 
περιφέρειας της αρμοδιότητας του οργανισμού ή της 
επιχείρησης, οι οποίες περιλαμβάνονται στην απόφαση 
του άρθρου 2. 

β) Στην περίπτωση που δεν εκδίδεται ημερήσια τοπική 
εφημερίδα, αρκεί η δημοσίευση σε τουλάχιστον δύο 
εβδομαδιαίες τοπικές εφημερίδες του Νομού Αττικής 
ή Θεσσαλονίκης, εφόσον υπάρχουν. 

3. Η υποχρέωση των φορέων της παρ. 3 του άρθρου 1 
για τις δημοσιεύσεις των προηγούμενων παραγράφων 
είναι ανεξάρτητη από την υποχρέωση δημοσιεύσεων, η 
οποία προβλέπεται από άλλες διατάξεις. Οι δημοσιεύ¬ 
σεις του νόμου αυτού διενεργούνται επιπλέον αυτών. Αν 
οι διατάξεις αυτές προβλέπουν ρητά ότι η δημοσίευση 
γίνεται και σε εφημερίδες του νομαρχιακού και τοπικού 
Τύπου, όπως τροποποιήθηκαν με τον παρόντα νόμο, η 
δημοσίευση διενεργείται σύμφωνα με τις διατάξεις του 
παρόντος νόμου. 

Αρθρο 4 

Αμοιβή για την καταχώριση δημοσιεύσεων 

1. Οι δημοσιεύσεις της παραγράφου 3 του άρθρου 1 
αποστέλλονται από τους φορείς ή τις επιχειρήσεις ή 


τους οργανισμούς προς καταχώριση στις ημερήσιες 
και εβδομαδιαίες νομαρχιακές και τοπικές εφημερίδες 
απευθείας. Η χρησιμοποίηση διαφημιστικών γραφείων 
ή άλλων ενδιαμέσων απαγορεύεται. 

2/Ολες οι ανωτέρω δημοσιεύσεις καταχωρίζονται με 
αμοιβή, η οποία καθορίζεται εκάστοτε κατά διατίμηση 
χιλιοστομέτρου με κοινή απόφαση του Υπουργού 
στον οποίο ανατίθενται εκάστοτε οι αρμοδιότητες 
Υπουργού Τύπου και Μ.Μ.Ε. και του Υπουργού 
Οικονομίας και Οικονομικών, που δημοσιεύεται στην 
Εφημερίδα της Κυβερνήσεως. Με την ίδια απόφαση 
καθορίζονται: 

α) η επιτρεπόμενη έκταση τίτλων, υπότιτλων και του 
τίτλου του φορέα ή της επιχείρησης ή του οργανισμού 
που εξέδωσε το υπό δημοσίευση κείμενο και 
β) το επιτρεπόμενο μέγεθος των τυπογραφικών 
στοιχείων. 

Άρθρο 5 
Κυρώσεις 

1. Με απόφαση του Υπουργού στον οποίο ανατίθενται 
εκάστοτε οι αρμοδιότητες του Υπουργού Τύπου και 
Μ.Μ.Ε. και του κατά περίπτωση αρμόδιου Υπουργού, 
μετά από αιτιολογημένη εισήγηση της αρμόδιας υπη¬ 
ρεσίας της Γ ενικής Γ ραμματείας Επικοινωνίας, επιβάλ¬ 
λονται κυρώσεις στις ακόλουθες περιπτώσεις: 

Α. Εις βάρος της εφημερίδας, εφόσον: 
α) δήλωσε ψευδή στοιχεία, προκειμένου να συμπερι- 
ληφθεί στην απόφαση του άρθρου 2, 
β) καταχώρησε δημοσίευση με αμοιβή μεγαλύτερη 
της προβλεπόμενης στην κοινή υπουργική απόφαση 
της παραγράφου 2 του άρθρου 4, 
γ) καταχώρησε δημοσιεύσεις της παραγράφου 3 
του άρθρου 1 μέσω διαφημιστικών γραφείων ή άλλων 
ενδιαμέσων. 

Β. Εις βάρος του φορέα ή της επιχείρησης ή του 
οργανισμού, εφόσον ανέθεσε την καταχώρηση 
δημοσιεύσεων της παραγράφου 3 του άρθρου 1: 

α) σε νομαρχιακή ή τοπική εφημερίδα, η οποία δεν 
συμπεριλαμβάνεται στην απόφαση του άρθρου 2, 
β) μέσω διαφημιστικών γραφείων ή άλλων ενδιαμέ¬ 
σων. 

Στις περιπτώσεις των εδαφίων Α γ' και Β β' υποχρεούται 
να επιβληθεί κύρωση και εις βάρος του διαφημιστικού 
γραφείου ή του ενδιαμέσου, εφόσον μεσολάβησε σε 
καταχώρηση δημοσιεύσεων της παραγράφου 3 του 
άρθρου 1. 

2. Οι κυρώσεις που επιβάλλονται είναι: 

Α. Εις βάρος της εφημερίδας: 

α) Χρηματικό πρόστιμο, ύψους μέχρι δέκα χιλιάδων 
(10.000) ευρώ. Σε περίπτωση υποτροπής, το ανώτατο 
αυτό όριο μπορεί να διπλασιάζεται. 

β) Διαγραφή από την απόφαση του άρθρου 2 από ένα 
μήνα μέχρι ένα έτος, σε περίπτωση που κατ’ επανάλη¬ 
ψη διαπιστώνεται η παράβαση από την εφημερίδα των 
διατάξεων του παρόντος νόμου. 

Β. Εις βάρος του φορέα ή της επιχείρησης ή του 
οργανισμού. 

Χρηματικό πρόστιμο, ύψους μέχρι δέκα (10.000) χιλιά¬ 
δων ευρώ. Σε περίπτωση υποτροπής, το ανώτατο αυτό 
όριο μπορεί να διπλασιάζεται. 

Γ. Εις βάρος του διαφημιστικού γραφείου ή του εν¬ 
διαμέσου: 

α) Χρηματικό πρόστιμο ύψους μέχρι δέκα χιλιάδων 
(10.000) ευρώ. Σε περίπτωση υποτροπής, το ανώτατο 
αυτό όριο μπορεί να διπλασιάζεται. 

β) Διαγραφή από το Μητρώο Διαφημιστών του Δημο¬ 
σίου από ένα μήνα μέχρι ένα έτος, εφόσον είναι εγγε¬ 
γραμμένο σε αυτό, σε περίπτωση που κατ’ επανάληψη 
μεσολαβεί στην καταχώριση δημοσιεύσεων της παρα¬ 
γράφου 3 του άρθρου 1. 

3. Τα ανωτέρω ποσά χρηματικών προστίμων μπορούν 
να αναπροσαρμόζονται με απόφαση του Υπουργού 
στον οποίο ανατίθενται εκάστοτε οι αρμοδιότητες του 
Υπουργού Τύπου και Μ.Μ.Ε. και του Υπουργού Οικονο¬ 
μίας και Οικονομικών. 

4. Οι αρμόδιες υπηρεσίες της Γενικής Γραμματείας 
Επικοινωνίας μπορούν να προβαίνουν αυτεπαγγέλτως 
ή κατόπιν καταγγελίας σε ελέγχους, προκειμένου να 
διαπιστώσουν την τήρηση των διατάξεων του νόμου 
αυτού. Κατά τη διενέργεια του ελέγχου, οι αρμόδιες 
υπηρεσίες της Γενικής Γραμματείας Επικοινωνίας έχουν 
τις αρμοδιότητες της Υπηρεσίας Ειδικών Ελέγχων του 
ν. 3296/2004 (ΦΕΚ 253 Α'). 

5. Οι αποφάσεις για την επιβολή προστίμων του άρ¬ 
θρου αυτού αποτελούν νόμιμους τίτλους για την εί¬ 
σπραξή τους ως δημοσίων εσόδων, κατά τις διατάξεις 
του Κώδικα Είσπραξης Δημοσίων Εσόδων (Κ.Ε.Δ.Ε.), και 
αποτελούν έσοδο του τακτικού προϋπολογισμού. 

6. Η απόφαση για την επιβολή των κυρώσεων του 
άρθρου αυτού πρέπει να είναι πλήρως και ειδικώς 
αιτιολογημένη και λαμβάνεται ύστερα από ακρόαση 
των εγκαλουμένων. Σε κάθε περίπτωση, η επιλογή του 
είδους και η επιμέτρηση των διοικητικών κυρώσεων 
που επιβάλλονται για κάθε παράβαση των διατάξεων 
του νόμου αυτού γίνονται με βάση την αρχή της 
αναλογικότητας, λαμβανομένων ιδίως υπόψη της τυχόν 
ωφέλειας που αποκομίστηκε από την παράβαση αυτή, 
καθώς και των ειδικών συνθηκών και περιστάσεων 
τέλεσής της. 

Αρθρο 6 

Τροποποιούμενες διατάξεις 

1. Η περ. ε' της παρ. 2 του άρθρου 26 του κ.ν. 2190/1920 
(ΦΕΚ 37 Α'), όπως αντικαταστάθηκε με την περ. ζ' της 
παρ. 10 του άρθρου 10 του ν. 2741/1999 (ΦΕΚ 199 Α'), 
αντικαθίσταται ως ακολούθως: 

«ε) σε μία τουλάχιστον ημερήσια ή εβδομαδιαία νο¬ 
μαρχιακή ή εβδομαδιαία πανελλήνιας κυκλοφορίας 
εφημερίδα από εκείνες που έχουν την έδρα τους στην 
έδρα της εταιρείας και σε περίπτωση που δεν υπάρχει 
εφημερίδα που να έχει την έδρα της στην περιοχή αυτή, 
σε μία τουλάχιστον ημερήσια ή εβδομαδιαία νομαρχιακή 
ή εβδομαδιαία πανελλήνιας κυκλοφορίας εφημερίδα 
που έχει την έδρα της στην πρωτεύουσα του νομού 
στον οποίο η εταιρεία έχει την έδρα της. 

Εξαιρετικά, αν η εταιρεία εδρεύει σε δήμο ή κοινότητα 
του Νομού Αττικής ή του Νομού Θεσσαλονίκης, εκτός 
του Δήμου Αθηναίων ή του Δήμου Θεσσαλονίκης, η 
πρόσκληση πρέπει να δημοσιεύεται σε μία τουλάχι¬ 
στον ημερήσια ή εβδομαδιαία τοπική ή εβδομαδιαία 
πανελλήνιας κυκλοφορίας εφημερίδα από εκείνες που 
έχουν την έδρα τους στην έδρα της εταιρείας και σε 
περίπτωση που δεν υπάρχει εφημερίδα που να έχει την 
έδρα της στην περιοχή αυτή, σε μία τουλάχιστον ημε¬ 
ρήσια ή εβδομαδιαία τοπική ή εβδομαδιαία πανελλήνιας 
κυκλοφορίας εφημερίδα από εκείνες που έχουν την 


έδρα τους στην έδρα της νομαρχιακής αυτοδιοίκησης 
στην οποία υπάγεται η εταιρεία. 

Οι εταιρείες που εδρεύουν εντός του Δήμου Αθηναί¬ 
ων και του Δήμου Θεσσαλονίκης δημοσιεύουν κατά τα 
εδάφια α'- δ' του άρθρου αυτού.» 

2. Με κοινή απόφαση του Υπουργού Ανάπτυξης και του 
Υπουργού στον οποίο ανατίθενται εκάστοτε οι αρμο¬ 
διότητες του Υπουργού Τύπου και Μ.Μ.Ε., καθορίζονται 
ανά έτος οι εφημερίδες που έχουν τη δυνατότητα δη¬ 
μοσιεύσεων της περ. ε' της παρ. 2 του άρθρου 26 του 
ν. 2190/1920, όπως τροποποιήθηκε με το νόμο αυτόν. Η 
υπαγωγή των εν λόγω εφημερίδων στην απόφαση αυτή 
γίνεται με βάση τις προϋποθέσεις των άρθρων 1 και 2 
του παρόντος νόμου. Οι εβδομαδιαίες πανελλήνιας κυ¬ 
κλοφορίας εφημερίδες πρέπει να εκδίδονται μία φορά 
την εβδομάδα σε τακτή ημέρα, χωρίς διακοπή, με τον 
ίδιο τίτλο και να πληρούν τις προϋποθέσεις του εδ. α' 
ή του εδ. β' της παρ. 1 του άρθρου 3 του ν. 3757/1957 
(ΦΕΚ 184 Α'), όπως ισχύει. 

3. α) Η περ. γ' της παρ. 5 του άρθρου 43β'του κ.ν. 
2190/1920, όπως αντικαταστάθηκε με την περ. η' της 
παρ. 10 του άρθρου 10 του ν. 2741/1999, αντικαθίσταται 
ως ακολούθως: 

«γ) σε μία τουλάχιστον ημερήσια ή εβδομαδιαία νο¬ 
μαρχιακή ή εβδομαδιαία πανελλήνιας κυκλοφορίας 
εφημερίδα από εκείνες που έχουν την έδρα τους στην 
έδρα της εταιρείας και σε περίπτωση που δεν υπάρχει 
εφημερίδα που να έχει την έδρα της στην περιοχή αυτή, 
σε μία τουλάχιστον ημερήσια ή εβδομαδιαία νομαρχιακή 
ή εβδομαδιαία πανελλήνιας κυκλοφορίας εφημερίδα 
που έχει την έδρα της στην πρωτεύουσα του νομού 
στον οποίο η εταιρεία έχει την έδρα της. 

Εξαιρετικά, αν η εταιρεία εδρεύει σε δήμο ή κοινότητα 
του Νομού Αττικής ή του Νομού Θεσσαλονίκης, εκτός 
του Δήμου Αθηναίων ή του Δήμου Θεσσαλονίκης, τα 
έγγραφα της παραγράφου 4 πρέπει να δημοσιεύονται 
σε τουλάχιστον μία ημερήσια ή εβδομαδιαία τοπική 
ή εβδομαδιαία πανελλήνιας κυκλοφορίας εφημερίδα 
από εκείνες που έχουν την έδρα τους στην έδρα της 
εταιρείας και σε περίπτωση που δεν υπάρχει εφημερίδα 
που να έχει την έδρα της στην περιοχή αυτή, σε μία 
τουλάχιστον ημερήσια ή εβδομαδιαία τοπική ή εβδομα¬ 
διαία πανελλήνιας κυκλοφορίας εφημερίδα από εκείνες 
που έχουν την έδρα τους στην έδρα της νομαρχιακής 
αυτοδιοίκησης στην οποία υπάγεται η εταιρεία.» 

β) Ως προς τις εφημερίδες που έχουν τη δυνατότητα 
δημοσιεύσεων της περίπτ. γ' της παρ. 5 του άρθρου 43 β 
του κ.ν. 2190/1920, όπως τροποποιήθηκε με το νόμο αυτό, 
ισχύουν οι προϋποθέσεις της παρ. 2 του άρθρου αυτού. 

4. Οι νομαρχιακές και τοπικές εφημερίδες, ημερήσιες 
και εβδομαδιαίες, που περιλαμβάνουν επίκαιρη ύλη, 
ειδήσεις και σχόλια αθλητικού περιεχομένου σε 
ποσοστό τουλάχιστον 65% της ύλης τους, από την 
οποία ποσοστό τουλάχιστον 50% αφορά σε θέματα 
τοπικού αθλητικού ενδιαφέροντος του νομού, εάν έχουν 
την έδρα τους εντός του Νομού Θεσσαλονίκης ή της 
αντίστοιχης νομαρχιακής αυτοδιοίκησης, εάν έχουν 
την έδρα τους εντός του Νομού Αττικής έχουν τη 
δυνατότητα δημοσιεύσεων της περ. ε' της παρ. 2 του 
άρθρου 26 και της περ. γ' της παρ. 5 του άρθρου 43Β του 
κ.ν. 2190/1920, όπως τροποποιήθηκε με το νόμο αυτόν, 
των αθλητικών ανωνύμων εταιριών που έχουν την έδρα 
τους στην έδρα των ανωτέρω εφημερίδων. Με κοινή 

απόφαση του Υπουργού Ανάπτυξης και του Υπουργού, 
στον οποίο ανατίθενται εκάστοτε οι αρμοδιότητες του 
Υπουργού Τύπου και Μ.Μ.Ε., καθορίζονται ανά έτος οι 
ανωτέρω εφημερίδες που έχουν τη δυνατότητα των 
προαναφερόμενων δημοσιεύσεων. 

5. Το άρθρο 22 του π.δ. 28/1980 (ΦΕΚ11 Α'), όπως ισχύει, 
αντικαθίσταται ως ακολούθως: 

«Οι δαπάνες δημοσίευσης της διακήρυξης, τα κηρύ¬ 
κεια και τα λοιπά έξοδα της δημοπρασίας, αρχικής και 
επαναληπτικής, θα καταβάλλονται σε κάθε περίπτωση 
από την αναθέτουσα αρχή, με την προσκόμιση των νό¬ 
μιμων παραστατικών. Τα ποσά αυτά θα παρακρατούνται 
από την αμοιβή του εργολάβου ή προμηθευτή κατά την 
πρώτη πληρωμή του από την αναθέτουσα αρχή, εφόσον 
ανακηρυχθεί ανάδοχος.» 

6. Στο τέλος της παρ. 8 του άρθρου 27 του ν. 3166/2003 
(ΦΕΚ 178 Α'), όπως ισχύει, προστίθεται διάταξη ως ακο¬ 
λούθως: 

«Η παραβίαση της διάταξης αυτής επισύρει εις βάρος 
του αναδόχου ή του οποιουδήποτε τρίτου φυσικού ή νο¬ 
μικού προσώπου που μεσολαβεί με οποιαδήποτε μορφή 
διαπραγμάτευσης ή ανάθεσης ή διακίνησης διαφημιστι¬ 
κού υλικού στην καταχώριση ή τη μετάδοση αυτή: 

α) Χρηματικό πρόστιμο ύψους μέχρι δέκα χιλιάδων 
(10.000) ευρώ. Σε περίπτωση υποτροπής, το ανώτατο 
αυτό όριο μπορεί να διπλασιάζεται. 

β) Διαγραφή από το Μητρώο Διαφημιστών του Δημο¬ 
σίου από ένα μήνα μέχρι ένα έτος, εφόσον είναι εγγε¬ 
γραμμένοι σε αυτό, σε περίπτωση που κατ’ επανάληψη 
αναθέτει ή μεσολαβεί κατά τα ως άνω στην καταχώριση 
ή στη μετάδοση διαφημιστικών μηνυμάτων της παρα¬ 
γράφου αυτής. 

Οι κυρώσεις αυτές επιβάλλονται με απόφαση του 
Υπουργού στον οποίο ανατίθενται εκάστοτε οι αρμο¬ 
διότητες του Υπουργού Τύπου και Μ.Μ.Ε. και του κατά 
περίπτωση αρμόδιου Υπουργού, μετά από αιτιολογη¬ 
μένη εισήγηση της αρμόδιας υπηρεσίας της Γενικής 
Γραμματείας Επικοινωνίας. 

Η απόφαση για την επιβολή των κυρώσεων πρέπει 
να είναι πλήρως και ειδικώς αιτιολογημένη και λαμ- 
βάνεται ύστερα από ακρόαση των εγκαλουμένων. Σε 
κάθε περίπτωση, η επιλογή του είδους και η επιμέτρηση 
των διοικητικών κυρώσεων που επιβάλλονται για κάθε 
παράβαση των διατάξεων του άρθρου αυτού γίνεται 
με βάση την αρχή της αναλογικότητας, λαμβανομένων 
ιδίως υπόψη των ειδικών συνθηκών και περιστάσεων 
τέλεσής της. 

Με απόφαση του Υπουργού στον οποίο ανατίθενται 
εκάστοτε οι αρμοδιότητες του Υπουργού Τύπου και 
Μ.Μ.Ε. και του Υπουργού Οικονομίας και Οικονομικών 
μπορούν να αναπροσαρμόζονται τα ανωτέρω ποσά χρη¬ 
ματικών προστίμων.» 

7. Η κατά τις διατάξεις του Δημοτικού και Κοινοτικού 
Κώδικα δημοσίευση των προϋπολογισμών, απολογι¬ 
σμών, ισολογισμών και λοιπών οικονομικών στοιχείων 
των Ο.Τ.Α. α' βαθμού, καθώς και η δημοσίευση των 
προϋπολογισμών και απολογισμών Ο.Τ.Α. β' βαθμού 
πρέπει να γίνεται σε εφημερίδες που έχουν την έδρα 
τους στο δήμο ή την κοινότητα, στην οποία εδρεύει ο 
φορέας για λογαριασμό του οποίου γίνονται η δημο¬ 
σίευση και οι οποίες περιλαμβάνονται στην απόφαση 
του άρθρου 2 του νόμου αυτού. Σε περίπτωση που δεν 


εκδίδεται τέτοια εφημερίδα, οι ανωτέρω δημοσιεύσεις 
καταχωρίζονται σε εφημερίδα που έχει την έδρα της 
εντός των ορίων του νομού στον οποίο εδρεύει ο δήμος 
ή η κοινότητα. 

Άρθρο 7 

Μεταβατικές διατάξεις 

1. Οι ιδιοκτήτες ημερήσιων και εβδομαδιαίων νομαρ¬ 
χιακών και τοπικών εφημερίδων υποχρεούνται να προ¬ 
σαρμόσουν τις εφημερίδες τους στις διατάξεις του 
νόμου αυτού μέχρι την 30.11.2007. 

2. Οι ιδιοκτήτες ημερήσιων και εβδομαδιαίων νομαρχι¬ 
ακών και τοπικών εφημερίδων, οι οποίες κυκλοφορούν 
ανελλιπώς -με τον ίδιο τίτλο και με τον ίδιο ιδιοκτή¬ 
τη- άνω των 30 ετών, υποχρεούνται να προσαρμόσουν 
τις εφημερίδες τους στις διατάξεις του νόμου αυτού 
εντός προθεσμίας δύο ετών από τη δημοσίευση του 
νόμου αυτού. 

3. Κατά τα χρονικά διαστήματα των παραγράφων 1 και 
2, οι προβλεπόμενες από τον παρόντα νόμο καταχωρί¬ 
σεις γίνονται από τις εφημερίδες που πληρούν τα κρι¬ 
τήρια δημοσιεύσεων της προϊσχύουσας νομοθεσίας. 

4. Μετά την παρέλευση διετίας από τη δημοσίευση 
του νόμου αυτού, οι εβδομαδιαίες εφημερίδες πρέπει 
να εκδίδονται κατ’ ελάχιστο όριο σε δώδεκα σελίδες, 
εφόσον εκτυπώνονται σε χαρτί διαστάσεων, κατά κα- 
τώτατο όριο, 58 χ 73 εκατοστά του μέτρου ανά φύλλο ή 
κατ’ ελάχιστο όριο σε είκοσι τέσσερις σελίδες, εφόσον 
εκτυπώνονται σε χαρτί διαστάσεων, κατά κατώτατο 
όριο, 58 χ 36,5 εκατοστά του μέτρου ανά φύλλο (σχήμα 
ΙαόΙοίά) ή σε ίση επιφάνεια με το οριζόμενο ανωτέρω 
ως κατώτατο όριο επιφάνειας, ανεξαρτήτως σελίδων 
για τις εφημερίδες με μικρότερο σχήμα. Σε νομούς με 
πληθυσμό μικρότερο από ογδόντα χιλιάδες κατοίκους, 
κατά την εκάστοτε τελευταία διενεργηθείσα απογρα- 
φή, οι εβδομαδιαίες εφημερίδες πρέπει να εκδίδονται 
κατ’ ελάχιστο όριο σε δέκα σελίδες, εφόσον εκτυπώνο¬ 
νται σε χαρτί διαστάσεων, κατά κατώτατο όριο, 58x73 
εκατοστά του μέτρου ανά φύλλο ή κατ’ ελάχιστο όριο 
σε είκοσι σελίδες, εφόσον εκτυπώνονται σε χαρτί δια¬ 
στάσεων, κατά κατώτατο όριο, 58 χ 36,5 εκατοστά του 
μέτρου ανά φύλλο (σχήμα ΙβόΙοίά) ή σε ίση επιφάνεια με 
το οριζόμενο ανωτέρω ως κατώτατο όριο επιφάνειας, 
ανεξαρτήτως σελίδων για τις εφημερίδες με μικρότερο 
σχήμα. 

Άρθρο 8 

Καταργούμενες διατάξεις 

Μετά το τέλος της μεταβατικής περιόδου που προ- 
βλέπεται από την παρ. 1 του άρθρου 7 του νόμου αυτού 
καταργούνται, κατά το μέρος που αφορούν την εφαρ¬ 
μογή του παρόντος νόμου, οι διατάξεις: 

α) του ν.δ. 1263/1972 (ΦΕΚ 197 Α'), όπως τροποποιήθηκε 
με το ν. 1446/1984 (ΦΕΚ 80 Α'), το ν. 1735/1987 (ΦΕΚ 195 
Α') και το ν. 2328/1995 (ΦΕΚ 159 Α'), 

β) των άρθρων 6, 7 και 12 του ν. 4041/1960 (ΦΕΚ 36 Α'), 
καθώς και της ΠΥΣ 46/30.3./17.4.1961 (ΦΕΚ 64 Α'), που 
επαναφέρθηκαν σε ισχύ με το άρθρο 3 του ν. 1446/1984 
και με την παρ. 1 του άρθρου 1 του ν. 780/1978 (ΦΕΚ 
91 Α'), 

γ) του άρθρου 7 του ν. 4286/1963 (ΦΕΚ 41 Α'), που επα¬ 
ναφέρθηκε σε ισχύ με το άρθρο 3 του ν. 1446/1984, 

δ) της παρ. 4, με την επιφύλαξη των διατάξεων της 
περίπτωσης Α' παρ. 1 α' και 2 α' και της περίπτωσης 
Β' παρ. 1 α' και 2 α' του άρθρου 3 του παρόντος νόμου, 
του εδαφίου α' της παρ. 5 και του εδαφίου α' της παρ. 
7 του άρθρου 13 του ν. 2328/1995, 
ε) του άρθρου 23 του ν. 2469/1997 (ΦΕΚ 38 Α'). 

Αρθρο 9 
Λοιπές διατάξεις 

1. α) Οι καταστάσεις της παρ. 7 του άρθρου 4 του π.δ. 
261/1997 (ΦΕΚ 186 Α'), όπως ισχύει, αναρτώνται στην ιστο¬ 
σελίδα της Γενικής Γραμματείας Επικοινωνίας - Γενικής 
Γραμματείας Ενημέρωσης στο διαδίκτυο, τηρουμένων των 
διατάξεων του ν. 2472/1997 (ΦΕΚ 50 Α'), όπως ισχύει. 

β) Οι αναθέτουσες αρχές της παρ.1 του άρθρου 2 του 
π.δ. 261/1997, όπως τροποποιήθηκε και ισχύει με την 
παρ.2 του άρθρου 27 του ν. 3166/2003, υποχρεούνται να 
αναρτούν στην ιστοσελίδα τους στο διαδίκτυο τις κα¬ 
ταστάσεις της παρ. 7 του άρθρου 4 του π.δ. 261/1997: 

ί) στο τέλος κάθε τριμήνου τις αντίστοιχες καταστά¬ 
σεις που αφορούν στο προηγούμενο τρίμηνο, σύμφωνα 
με τα οριζόμενα στην παρ. 7 του άρθρου 4 του π.δ. 
261/1997, όπως ισχύει, και 

ϋ) το αργότερο μέχρι την 31η Μαρτίου κάθε έτους τις 
συγκεντρωτικές καταστάσεις του προηγούμενου έτους, 
σύμφωνα με τα οριζόμενα στην παρ. 7 του άρθρου 4 
του π.δ. 261/1997, όπως ισχύει. 

2. Η προβλεπόμενη από τη διάταξη του εδαφίου β' 
της παρ. 7 του άρθρου 15 του ν. 3444/2006 (ΦΕΚ 46 Α') 
προθεσμία για την έκδοση προκήρυξης με αντικείμενο 
τη χορήγηση τηλεοπτικών και ραδιοφωνικών αδειών 
παρατείνεται αφότου έληξε μέχρι την 30.6.2007. 

3. α) Η παρ. 3 του άρθρου 17 του ν. 2644/1998 (ΦΕΚ 233 
Α'), όπως αντικαταστάθηκε με την παρ. 2 του άρθρου 7 του 
ν. 3021/2002 (ΦΕΚ 143 Α'), τροποποιείται ως ακολούθως: 

«3.α) Οι τηλεοπτικοί σταθμοί εθνικής εμβέλειας, οι 
οποίοι έχουν λάβει άδεια σύμφωνα με τις διατάξεις του 
άρθρου 4 του ν. 1866/1989 (ΦΕΚ 222 Α'), μπορούν, έως 
την έκδοση από το Ε.Σ.Ρ. των αντίστοιχων αδειών, να 
εκπέμπουν από ένα μόνο δίαυλο ανά κέντρο εκπομπής 
σε θέσεις που δεν είχαν δηλώσει στο Ε.Σ.Ρ. ότι 
χρησιμοποιούσαν μέχρι τη δημοσίευση του παρόντος 
νόμου, προκειμένου να καλύπτουν πληρέστερα και 
τεχνικά αρτιότερα το σύνολο της επικράτειας. 

β) Με αποφάσεις της Εθνικής Επιτροπής Τηλεπικοι¬ 
νωνιών και Ταχυδρομείων (Ε.Ε.Τ.Τ.) μπορούν να καθορι¬ 
στούν, κατά τα ως άνω, τα κέντρα εκπομπής σε θέσεις 
που δεν είχαν δηλώσει στο Ε.Σ.Ρ. ότι χρησιμοποιούσαν 
μέχρι τη δημοσίευση του παρόντος νόμου, προκειμένου 
να καλύπτουν πληρέστερα και τεχνικά αρτιότερα το 
σύνολο της επικράτειας, τα τεχνικά χαρακτηριστικά 
εκπομπής ανά κέντρο εκπομπής και χορηγούνται οι 
αντίστοιχες άδειες για τη λειτουργία των εγκαταστά¬ 
σεων εκπομπής, κατόπιν αιτήσεως του ενδιαφερομένου. 
Η ισχύς του παρόντος εδαφίου λήγει με την έκδοση 
κοινών αποφάσεων, του Υπουργού Μεταφορών και Επι¬ 
κοινωνιών και του Υπουργού στον οποίο ανατίθενται 
εκάστοτε οι αρμοδιότητες του Υπουργού Τύπου και 
Μ.Μ.Ε., σχετικά με τη διαμόρφωση χαρτών συχνοτήτων 
για την αναλογική και την ψηφιακή τηλεόραση. 

γ) Οι εκδοθησόμενες αποφάσεις της Ε.Ε.Τ.Τ. δεν θί¬ 
γουν τα προβλεπόμενα κέντρα εκπομπής των νομίμως 
λειτουργούντων τοπικών και περιφερειακών τηλεοπτι¬ 
κών σταθμών, τα οποία λειτουργούν εντός της γεωγρα¬ 


φικής περιοχής που αντιστοιχεί στον αναγραφόμενο 
στην αίτησή τους για χορήγηση άδειας λειτουργίας 
ιδιωτικού τηλεοπτικού σταθμού, σύμφωνα με τη διαδι¬ 
κασία των υπ’ αριθμ. 4775/1/3.3.1998 (ΦΕΚ παράρτ. 15), 
4774/1/3.3.1998 (ΦΕΚ παράρτ. 14) και 15011/Ε/13.7.1998 (ΦΕΚ 
παράρτ. 36) αποφάσεων του Υπουργού Τύπου και Μ.Μ.Ε., 
Χάρτη Συχνοτήτων του παραρτήματος II της υπ’ αριθμ. 
15587/Ε/19.8.1997 κοινής απόφασης των Υπουργών Μετα¬ 
φορών και Επικοινωνιών και Τύπου και Μ.Μ.Ε. (ΦΕΚ 785 
Β'), όπως ισχύει, και μόνο από εγκαταστάσεις εκπομπής 
που λειτουργούσαν νόμιμα κατά την ημερομηνία δημο¬ 
σίευσης της αντίστοιχης προκήρυξης. 

δ) Οι ανωτέρω τηλεοπτικοί σταθμοί οφείλουν να εκ¬ 
πέμπουν αποκλειστικά εντός της ζώνης από 470 έως 
838 ΜΗΖ εκτός των διαύλων όπου εκπέμπει η Ε.Ρ.Τ. ή 
αυτών που έχουν εκχωρηθεί στην Ελλάδα με βάση τη 
Συμφωνία της Στοκχόλμης (ν. 1552/1985, ΦΕΚ 90 Α'). 
Δεν επιτρέπεται η παρεμβολή στις επικοινωνίες των 
Ενόπλων Δυνάμεων, της Υπηρεσίας Πολιτικής Αερο¬ 
πορίας, της Ε.Ρ.Τ., του Ο.Τ.Ε. Α.Ε. και κάθε άλλου νο¬ 
μίμως λειτουργούντως δικτύου ή φορέα. Σε αντίθετη 
περίπτωση και εφόσον η παρεμβολή βεβαιωθεί με τον 
προσφορότερο κατά την κρίση των αρμόδιων υπηρε¬ 
σιών τρόπο, διατάσσεται με απόφαση της Ε.Ε.Τ.Τ. η 
άμεση διακοπή με κάθε νόμιμο μέσο και τρόπο της 
συγκεκριμένης εκπομπής. Σε περίπτωση μη συμμόρ¬ 
φωσης το Ε.Σ.Ρ. μπορεί να διατάξει την άμεση διακοπή 
λειτουργίας του σταθμού που την προκάλεσε. Η από¬ 
φαση αυτή κοινοποιείται και στον αρμόδιο εισαγγελέα 
για την κίνηση της ποινικής δίωξης του άρθρου 4 παρ. 
7 του ν. 2328/1995. Οι διατάξεις των εδαφίων β', γ' και 
δ' της παρ. 6 του άρθρου 17 εφαρμόζονται και στους 
τηλεοπτικούς σταθμούς εθνικής εμβέλειας.» 

β) Η πρώτη περίοδος της παρ. 6 του άρθρου 17 
του ν. 2644/1998 (ΦΕΚ 233 Α') αντικαθίσταται ως 
ακολούθως: 

«6. Όλοι οι σταθμοί της παραγράφου 1 οφείλουν να 
λειτουργούν με τους εξής τεχνικούς όρους:». 

γ) Η δεύτερη περίοδος του εδαφίου α' της παρ. 6 του 
άρθρου 17 του ν. 2644/1998 (ΦΕΚ 233 Α'), όπως αντικατα- 
στάθηκε με την παρ. ΙΑ του άρθρου 1 του ν. 2801/2000 
(ΦΕΚ 46 Α'), τροποποιείται ως ακολούθως: 

«Με την ίδια διαδικασία της παραγράφου 3 μπορεί 
να επιτραπεί, κατόπιν αιτήσεως του ενδιαφερομένου, 
η μετεγκατάσταση ή η εγκατάσταση νέων κέντρων ή 
άλλων θέσεων εκπομπής εντός του ίδιου Χάρτη Συχνο¬ 
τήτων στον οποίο αντιστοιχεί η υποβληθείσα αίτηση, 
υπό την προϋπόθεση ότι η απόφαση αυτή εκδίδεται 
για το σύνολο των νομίμως λειτουργούντων τοπικών 
και περιφερειακών τηλεοπτικών σταθμών των αντί¬ 
στοιχων Χαρτών Συχνοτήτων, εφόσον δεν θίγονται τα 
τεχνικά χαρακτηριστικά εκπομπής των λοιπών νομίμως 
λειτουργούντων τηλεοπτικών σταθμών των γεωγραφι¬ 
κούς γειτνιαζόντων Χαρτών και σύμφωνα με την οικεία 
νομοθεσία, με σκοπό την πληρέστερη και τεχνικά αρτι¬ 
ότερη κάλυψη της γεωγραφικής περιοχής, στην οποία 
αντιστοιχεί η υποβληθείσα αίτηση. Η ισχύς του παρό¬ 
ντος εδαφίου λήγει με την έκδοση κοινών αποφάσεων 
του Υπουργού Μεταφορών και Επικοινωνιών και του 
Υπουργού στον οποίο ανατίθενται εκάστοτε οι αρμο¬ 
διότητες του Υπουργού Τύπου και Μ.Μ.Ε., σχετικά με τη 
διαμόρφωση Χαρτών Συχνοτήτων για την αναλογική και 
την ψηφιακή τηλεόραση.» 

δ) Η πέμπτη περίοδος του εδαφίου α' της παρ. 6 του 
άρθρου 17 του ν. 2644/1998, όπως αντικαταστάθηκε με 
την παρ. ΙΑ του άρθρου 1 του ν. 2801/2000 τροποποιείται 
ως ακολούθως: 

«Σε αντίθετη περίπτωση και εφόσον η παρεμβολή 
βεβαιωθεί με τον προσφορότερο, κατά την κρίση των 
αρμόδιων υπηρεσιών τρόπο, διατάσσεται με απόφαση 
της Ε.Ε.Τ.Τ. η άμεση διακοπή με κάθε νόμιμο μέσο και 
τρόπο της συγκεκριμένης εκπομπής. Σε περίπτωση μη 
συμμόρφωσης το Ε.Σ.Ρ. μπορεί να διατάξει την άμεση δι¬ 
ακοπή λειτουργίας του σταθμού που την προκάλεσε.» 

Άρθρο 10 
Τελικές διατάξεις 

1. Κάθε άλλη γενική ή ειδική διάταξη, που είναι αντί¬ 


θετη ή ρυθμίζει διαφορετικά το αντικείμενο του νόμου 
αυτού, καταργείται, εκτός αν ορίζεται διαφορετικά στις 
επί μέρους διατάξεις του. 

2. Οι αναφερόμενες στις κείμενες διατάξεις ως επαρ¬ 
χιακές εφημερίδες, πλην εκείνων που έχουν την έδρα 
τους στους Νομούς Αττικής και Θεσσαλονίκης, νοού¬ 
νται εφεξής για την εφαρμογή του παρόντος νόμου ως 
νομαρχιακές. 

Άρθρο 11 
Έναρξη ισχύος 

Η ισχύς του νόμου αυτού αρχίζει από τη δημοσίευσή 
του στην Εφημερίδα της Κυβερνήσεως, εκτός εάν ορί¬ 
ζεται διαφορετικά στις επί μέρους διατάξεις του. 


Παραγγέλομε τη δημοσίευση του παρόντος στην Εφημερίδα της Κυβερνήσεως και την εκτέλεσή του ως νόμου 
του Κράτους. 


Αθήνα, 16 Μαρτίου 2007 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 



ΟΙ ΥΠΟΥΡΓΟΙ 


ΕΣΩΤΕΡΙΚΩΝ, ΔΗΜΟΣΙΑΣ 
ΔΙΟΙΚΗΣΗΣ ΚΑΙ ΑΠΟΚΕΝΤΡΩΣΗΣ 

ΟΙΚΟΝΟΜΙΑΣ 

ΚΑΙ ΟΙΚΟΝΟΜΙΚΩΝ 

ΑΝΑΠΤΥΞΗΣ 

Π. ΠΑΥΛΟΠΟΥΛΟΣ 

Γ. ΑΛΟΓΟΣΚΟΥΦΗΣ 

Δ. ΣΙΟΥΦΑΣ 


ΜΕΤΑΦΟΡΩΝ ΚΑΙ ΕΠΙΚΟΙΝΩΝΙΩΝ ΕΠΙΚΡΑΤΕΙΑΣ 

Μ. Γ. ΛΙΑΠΗΣ Θ. ΡΟΥΣΟΠΟΥΛΟΣ 


Θεωρήθηκε καί τέθηκε η Μεγάλη Σφραγίδα του Κράτους. 
Αθήνα, 19 Μαρτίου 2007 

Ο ΕΠΙ ΤΗΣ ΔΙΚΑΙΟΣΥΝΗΣ ΥΠΟΥΡΓΟΣ 

ΑΝΑΣΤΑΣΗΣ ΠΑΠΑΛΗΓΟΥΡΑΣ 

